Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με τη διαφύλαξη και τη δημιουργία χώρων της κοινωνίας των πολιτών για τους νέους προκειμένου να διευκολύνουν την ουσιαστική συμμετοχή των νέων

(2021/C 501 I/04)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ

ΑΝΑΓΝΩΡΙΖΟΝΤΑΣ ΟΤΙ:

1. Η Ευρωπαϊκή Ένωση και τα κράτη μέλη της συμφώνησαν ότι η συνεργασία στο επίπεδο της Ένωσης στον τομέα της νεολαίας «υποστηρίζει τη συμμετοχή στα κοινά και στην κοινωνία και έχει ως σκοπό να διασφαλίσει ότι όλοι οι νέοι έχουν τα απαραίτητα εφόδια για να είναι ενεργά μέλη της κοινωνίας» (1).

2. Οι νέοι αποτελούν ένα από τα δυνατά σημεία της κοινωνίας μας, ενώ είναι και κάτοχοι ατομικών δικαιωμάτων. Με την ιδιότητα αυτή, έχουν το δικαίωμα να συμμετέχουν ουσιαστικά στην ανάπτυξη, την εφαρμογή, την παρακολούθηση, την αξιολόγηση και την παρακολούθηση της εφαρμογής των πολιτικών που τους επηρεάζουν προσωπικά, αλλά και την κοινωνία γενικότερα (2).

3. Μια υγιής δημοκρατία βασίζεται στη συμμετοχή των πολιτών και σε μια κοινωνία των πολιτών που είναι ενεργή ανά πάσα στιγμή και όχι μόνο την περίοδο των εκλογών. Οι ενεργοί, ενημερωμένοι και συνειδητοποιημένοι πολίτες αποτελούν την καλύτερη εγγύηση για την ανθεκτικότητα των δημοκρατιών μας (3), και για το κοινό συμφέρον.

4. Η Ευρωπαϊκή Ένωση βασίζεται σε αξίες όπως η δημοκρατία, ο πλουραλισμός, η ισότητα και το κράτος δικαίου. Ο σεβασμός των ανθρωπίνων δικαιωμάτων, η ελευθερία, η απαγόρευση των διακρίσεων, η ισότητα των φύλων, η ανοχή και η προστασία των μειονοτήτων αποτελούν αναπόσπαστους ακρογωνιαίους λίθους της ευρωπαϊκής ιδέας (4).

5. «Η συνεχιζόμενη πανδημία COVID-19 και οι κοινωνικοοικονομικές επιπτώσεις της έχουν αυξανόμενο αρνητικό αντίκτυπο στα ανθρώπινα δικαιώματα, τη δημοκρατία και το κράτος δικαίου, καθώς και στη δράση των πολιτών» (5).

6. Η περαιτέρω ανάπτυξη της συμμετοχής των νέων στις δημοκρατικές διαδικασίες σύμφωνα με το ψήφισμα του Συμβουλίου για την ενθάρρυνση της συμμετοχής των νέων στον δημοκρατικό βίο της Ευρώπης (6), τα συμπεράσματα του Συμβουλίου σχετικά με την ενίσχυση της δημοκρατικής συνείδησης και της δημοκρατικής συμμετοχής των νέων στην Ευρώπη (7) και τα συμπεράσματα του Συμβουλίου με θέμα την ενίσχυση της πολυεπίπεδης διακυβέρνησης κατά την προώθηση της συμμετοχής των νέων στις διαδικασίες λήψης αποφάσεων (8) θα συμβάλουν στην ενίσχυση των χώρων της κοινωνίας των πολιτών για τους νέους και στην ενθάρρυνση της δραστηριοποίησης των νέων στους χώρους αυτούς.

ΕΚΤΙΜΟΥΝ ΟΤΙ:

7. Οι χώροι της κοινωνίας των πολιτών για τους νέους είναι χώροι που επιτρέπουν την ουσιαστική συμμετοχή τους στην κοινωνία και αποτελούν ζωτικό τμήμα κάθε δημοκρατικής κοινωνίας (9). Συνιστούν (εντός και εκτός διαδικτύου) πολιτικά, δημόσια και κοινωνικά περιβάλλοντα τα οποία πληρούν ένα σύνολο νομικών, πολιτικών, θεσμικών και πρακτικών προϋποθέσεων ώστε να μπορούν οι νέοι να ασκούν τις πολιτικές ελευθερίες τους όσον αφορά την πρόσβαση σε πληροφορίες, την έκφραση των απόψεών τους και τη σύσταση ενώσεων ή οργανώσεων για τη συμμετοχή τους στη δημόσια ζωή, με σκοπό τον επηρεασμό και τη διαμόρφωση κοινωνιών.

8. Δεδομένου ότι οι χώροι της κοινωνίας των πολιτών για τους νέους είναι δυναμικοί και μεταβάλλονται διαρκώς, όλες οι δημοκρατικές και ανεξάρτητες οργανώσεις που δραστηριοποιούνται στον τομέα της νεολαίας και οι άτυπες ομάδες νέων αποδεικνύονται βασικοί παράγοντες για την προώθηση της συμμετοχής των νέων και, ως εκ τούτου, θα πρέπει να υποστηριχθούν και να διαφυλαχθούν.

9. Οι νέοι χρειάζονται ελεύθερους, ασφαλείς, ανοικτούς, προσβάσιμους, χωρίς αποκλεισμούς και αντιπροσωπευτικούς χώρους της κοινωνίας των πολιτών που να τους επιτρέπουν να δημιουργούν ενώσεις, να συμμετέχουν σε τομείς σχετικούς με τις ανάγκες και τα συμφέροντά τους, ανεξάρτητα από το θέμα, να εκφράζονται για δημόσια ζητήματα και να συμμετέχουν στη διαδικασία λήψης δημόσιων αποφάσεων.

10. Η ενεργός συμμετοχή διαφόρων ομάδων νέων, συμπεριλαμβανομένων των ευάλωτων νέων ή των νέων των οποίων οι απόψεις σπάνια ακούγονται, όπως οι νέοι μετανάστες, σε διάφορους χώρους της κοινωνίας των πολιτών, τους βοηθά να αναπτύξουν τις ικανότητες που απαιτούνται για τη συμμετοχή τους στα κοινά. Ταυτόχρονα, προωθεί την προσωπική, επαγγελματική και κοινωνική τους ανάπτυξη, συμβάλλει στις αξίες της Ευρωπαϊκής Ένωσης (10), την κοινωνική συνοχή, τη συνεργασία μεταξύ των γενεών και διασφαλίζει ότι η δημοκρατία και η ιδιότητα του πολίτη αντικατοπτρίζουν την ποικιλία απόψεων και την πολυμορφία της κοινωνίας.

11. Η συμμετοχή των νέων στους χώρους της κοινωνίας των πολιτών υπήρξε «σημαντικός καταλύτης για διάφορες κοινωνικές καινοτομίες» (11), γεγονός που δείχνει ότι οι χώροι αυτοί συμβάλλουν σε δημοκρατικότερες και καλύτερα τεκμηριωμένες διαδικασίες λήψης αποφάσεων, ενισχύοντας έτσι την ποιότητα της δημοκρατίας. Από την άλλη πλευρά, οι νέοι είναι ιδιαίτερα ευάλωτοι σε διακρίσεις και σε περιορισμούς στους χώρους της κοινωνίας των πολιτών (12).

12. Η συρρίκνωση του χώρου της κοινωνίας των πολιτών για τους νέους και οι καταγγελλόμενες παραβιάσεις των θεμελιωδών και δημοκρατικών δικαιωμάτων αποτελούν παγκόσμια φαινόμενα που ενδέχεται να αποτελέσουν απειλή για τις δημοκρατίες σε ολόκληρη την Ευρώπη, ανεξάρτητα από την οικονομική ανάπτυξη ή τη γεωγραφική θέση. Μελέτες δείχνουν εξάλλου ότι οι ευκαιρίες συμμετοχής των οργανώσεων της κοινωνίας των πολιτών των νέων σε διαδικασίες χάραξης πολιτικής είναι περιορισμένες (13).

13. Οι οργανώσεις που δραστηριοποιούνται στον τομέα της νεολαίας και οι άτυπες ομάδες νέων θα πρέπει να συμμετέχουν στον σχεδιασμό βασικών έργων για όλο το θεματικό φάσμα που καλύπτουν, μεταξύ άλλων, οι 11 ευρωπαϊκοί στόχοι για τη νεολαία. Επιπλέον, οι οργανώσεις αυτές είναι ουσιώδεις για την παροχή υπηρεσιών στους νέους και την υποστήριξή τους, συχνά συμπληρωματικών προς τις υπηρεσίες που παρέχονται από τις δημόσιες αρχές.

14. Ως αποτέλεσμα της πανδημίας COVID-19, οι χώροι της κοινωνίας των πολιτών για τους νέους σε πολλές χώρες συρρικνώνονται ακόμη περισσότερο, ενώ οι αντίστοιχοι χώροι στο διαδίκτυο συχνά χρησιμοποιούνται ως η μόνη βιώσιμη εναλλακτική λύση. Ορισμένα από τα διδάγματα που αντλήθηκαν είναι θετικά, για παράδειγμα στις περιπτώσεις που ψηφιακοί χώροι απέκτησαν νέες λειτουργίες· ωστόσο, η μετάβαση σε διαδικτυακούς χώρους κοινωνίας των πολιτών έφερε στην επιφάνεια ζητήματα που σχετίζονται με την πρόσβαση (υποδομή), την ικανότητα (προσόντα) και τη διαδικτυακή ασφάλεια των νέων.

ΤΟΝΙΖΟΥΝ ΟΤΙ:

15. Ενιαία προσέγγιση για όλες τις περιπτώσεις δεν είναι κατάλληλη για τη δημιουργία ευνοϊκού περιβάλλοντος για τη στήριξη οργανώσεων που δραστηριοποιούνται στον τομέα της νεολαίας και με άτυπες ομάδες νέων. Ο καθολικός σχεδιασμός, το διαφορετικό πολιτισμικό και γεωγραφικό υπόβαθρο, οι διαρθρωτικές ανισότητες, η ανισότητα μεταξύ των φύλων και άλλοι παράγοντες που υπεισέρχονται πρέπει να λαμβάνονται υπόψη, εφόσον εμποδίζουν τους νέους και τις οργανώσεις της κοινωνίας των πολιτών να λειτουργούν ελεύθερα και να συμμετέχουν με ουσιαστικό τρόπο.

16. Η υπερβολική έκθεση σε οθόνες και σε διαδικτυακές δραστηριότητες έχει αρνητικό αντίκτυπο στην ψυχική, σωματική και κοινωνική υγεία των νέων (14). Παρ’ όλα αυτά, οι διαδικτυακοί χώροι κοινωνίας των πολιτών προσέφεραν σε πολλούς νέους ένα σημαντικό καταφύγιο στο οποίο μπορούν να απολαύουν των πολιτικών τους δικαιωμάτων, ιδίως κατά τη διάρκεια της πανδημίας COVID-19. Ωστόσο, παρότι τα θέματα που σχετίζονται με την υγεία αποτελούν μια πτυχή που πρέπει να λαμβάνεται υπόψη, η ασφάλεια στο διαδίκτυο και το ψηφιακό χάσμα (συμπεριλαμβανομένων των υποδομών και των γνωστικών φραγμών) οφείλουν επίσης να αντιμετωπιστούν. Ως εκ τούτου, η εξεύρεση της σωστής ισορροπίας μεταξύ της συμμετοχής εντός και της συμμετοχής εκτός διαδικτύου θα πρέπει να αποτελεί προτεραιότητα για όλα τα ενδιαφερόμενα μέρη όσον αφορά τη στήριξη των χώρων για την κοινωνία των πολιτών για τους νέους.

ΚΑΛΟΥΝ ΤΑ ΚΡΑΤΗ ΜΕΛΗ, ΣΥΜΦΩΝΑ ΜΕ ΤΗΝ ΑΡΧΗ ΤΗΣ ΕΠΙΚΟΥΡΙΚΟΤΗΤΑΣ ΚΑΙ ΣΤΑ ΚΑΤΑΛΛΗΛΑ ΕΠΙΠΕΔΑ:

17. να διασφαλίσουν και να επεκτείνουν τους χώρους της κοινωνίας των πολιτών για όλους τους νέους, ιδίως όσους πλήττονται περισσότερο από την πανδημία COVID-19, και να εφαρμόσουν πρόσθετα μέτρα ώστε να εξασφαλίζεται ότι οι νέοι από μειονεκτούντα περιβάλλοντα και με λιγότερες ευκαιρίες, ιδίως εάν προέρχονται από απομακρυσμένες και αγροτικές περιοχές, και τα άτομα με αναπηρίες, μπορούν να έχουν πρόσβαση και να συμμετέχουν σε αυτούς τους χώρους. Θα πρέπει επίσης να ενισχυθεί η προβολή και η προσβασιμότητα των χώρων αυτών για τους νέους.

18. Να αντιμετωπίσουν τις ανησυχίες που συνδέονται με διαδικασίες και μέσα που προκαλούν έλλειψη ελεύθερων και προσβάσιμων δημόσιων χώρων ή επιβάλλουν σημαντικά εμπόδια στους νέους που επιθυμούν να έχουν πρόσβαση και να συμμετέχουν σε χώρους για την κοινωνία των πολιτών, και ειδικότερα εμπορικά εργαλεία τα οποία χρησιμοποιούν αλγόριθμους για εξατομικευμένη εμπορική προώθηση, αστικό εξευγενισμό, εγκατάλειψη της υπαίθρου και αυξημένη εμπορευματοποίηση φυσικών και διαδικτυακών χώρων (15).

19. Να αντιμετωπίσουν τις ανησυχίες που συνδέονται με την ιδιωτική ζωή των νέων που ασκούν τα πολιτικά δικαιώματα και τις ελευθερίες τους, προκειμένου να διασφαλιστεί η προσωπική τους ασφάλεια και ο σεβασμός των ατομικών τους δικαιωμάτων, τα οποία θα πρέπει να προωθούνται σε κατανοητή γλώσσα, και να δοθεί έλεγχος στα δεδομένα τους, κυρίως μέσω της ασφαλούς και νόμιμης επεξεργασίας όλων των δεδομένων που τους ανήκουν ή τους αφορούν, όπως ορίζεται στον γενικό κανονισμό της ΕΕ για την προστασία των δεδομένων.

20. Να λάβουν υπόψη τους φραγμούς στη συμμετοχή στο διαδίκτυο που αντιμετωπίζουν οι νέοι (μεταξύ άλλων, πρόσβαση στο διαδίκτυο, ψηφιακές ικανότητες, έλλειψη υποδομών και εξοπλισμού) και να καταβάλουν προσπάθειες για την κατοχύρωση της ασφάλειας των ψηφιακών χώρων της κοινωνίας των πολιτών των νέων μέσω της ενίσχυσης της ψηφιακής ανθεκτικότητας, ιδίως με την ενίσχυση του ψηφιακού γραμματισμού και του γραμματισμού στα μέσα επικοινωνίας και της ευαισθητοποίησης των νέων, συμπεριλαμβανομένων μέτρων ασφάλειας για την προστασία των νέων από την εσφαλμένη πληροφόρηση, την παραπληροφόρηση, την προπαγάνδα, την κοινωνιακή πόλωση, τη ρητορική μίσους και τον εκφοβισμό στον κυβερνοχώρο, την αθέμιτη ηλεκτρονική προσέγγιση (grooming) κ.τ.λ.

21. Νααναγνωρίσουν τους εκπαιδευτικούς φορείς σε όλους τους τομείς μάθησης (τυπικούς, μη τυπικούς και άτυπους) ως βασικούς παράγοντες για την προώθηση διαφόρων μορφών αγωγής του πολίτη που επικεντρώνονται στις ικανότητες για την απαιτούμενη ενεργό συμμετοχή στα κοινά, η οποία με τη σειρά της συμβάλλει σε μια πιο δημοκρατική κοινωνία.

22. Να προωθήσουν τις διαδικασίες συμμετοχής στα κοινά και τις πολιτικές διαδικασίες και την ενεργό συνεργασία μεταξύ των οργανώσεων νεολαίας και των ιδρυμάτων εκπαίδευσης και κατάρτισης σε κοινά έργα, μεταξύ άλλων με σκοπό τη βελτίωση των συνθηκών για τους υπάρχοντες χώρους της κοινωνίας των πολιτών ή τη δημιουργία νέων τέτοιων χώρων, συμβάλλοντας έτσι έμπρακτα στην επίτευξη των Στόχων Βιώσιμης Ανάπτυξης και των ευρωπαϊκών στόχων για τη νεολαία.

23. Να δεσμευθούν και να στηρίξουν, κατά περίπτωση, διαδράσεις που έχουν σχεδιασθεί από κοινού ή τελούν υπό κοινή διαχείριση ή διαύλους επικοινωνίας μεταξύ των δημόσιων αρχών και των νέων μέσω χώρων της κοινωνίας των πολιτών, συμπεριλαμβανομένων των χώρων που υποστηρίζονται και συντηρούνται από οργανώσεις που δραστηριοποιούνται στον τομέα της νεολαίας και άτυπες ομάδες νέων, ώστε να διευκολύνεται η ουσιαστική και ποικιλόμορφη παρουσίαση των απόψεων των νέων και να έχει απτό αντίκτυπο στην ανάπτυξη, την εφαρμογή και την παρακολούθηση πολιτικών που αφορούν τους νέους.

ΚΑΛΟΥΝ ΤΑ ΚΡΑΤΗ ΜΕΛΗ ΚΑΙ ΤΗΝ ΕΥΡΩΠΑΪΚΗ ΕΠΙΤΡΟΠΗ, ΣΤΟΥΣ ΑΝΤΙΣΤΟΙΧΟΥΣ ΤΟΜΕΙΣ ΑΡΜΟΔΙΟΤΗΤΑΣ ΤΟΥΣ ΚΑΙ ΣΤΑ ΚΑΤΑΛΛΗΛΑ ΕΠΙΠΕΔΑ, ΤΗΡΟΥΜΕΝΗΣ ΔΕΟΝΤΩΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ:

24. να προσπαθήσουν να διασφαλίσουν και να διευρύνουν ποικιλόμορφους χώρους της κοινωνίας των πολιτών για τους νέους σε όλα τα επίπεδα μέσω βιώσιμης διαρθρωτικής χρηματοδότησης και, κατά περίπτωση, να εξετάσουν το ενδεχόμενο χρηματοδότησης βάσει έργων προς οργανώσεις που δραστηριοποιούνται στον τομέα της νεολαίας και άτυπες ομάδες νέων. Να ευαισθητοποιήσουν τους νέους σχετικά με τον σεβασμό των ατομικών και πολιτικών ελευθεριών τους και τις ευκαιρίες απολαβής τους μέσω της συμμετοχής τους σε χώρους της κοινωνίας των πολιτών.

25. Να στηρίξουν οργανώσεις που δραστηριοποιούνται στον τομέα της νεολαίας και άτυπες ομάδες νέων για την καταπολέμηση της ρητορικής μίσους και άλλων απειλών κατά των δραστηριοτήτων τους, ιδίως όσον αφορά την άσκηση της ελευθερίας της έκφρασης, του συνεταιρίζεσθαι και του συνέρχεσθαι.

26. Να παρακολουθούν, να αξιολογούν και να στηρίζουν συνεχώς τη δημιουργία ευνοϊκού περιβάλλοντος για χώρους της κοινωνίας των πολιτών για τους νέους, με παράλληλο εντοπισμό και αντιμετώπιση των απειλών στους χώρους αυτούς.

27. Να παρέχουν εύκολη πρόσβαση σε πληροφορίες σε προσβάσιμη μορφή και, κατά περίπτωση, σε φιλική προς τους νέους γλώσσα και σύμφωνα με τον Ευρωπαϊκό Χάρτη Πληροφόρησης των Νέων (16), προκειμένου να ενισχύεται η διαφάνεια και η εμπιστοσύνη των νέων στους πολιτικούς θεσμούς με παράλληλη εφαρμογή επαρκών μέτρων, ιδίως προωθώντας τον γραμματισμό στα μέσα επικοινωνίας ώστε να καταπολεμηθεί η εσφαλμένη πληροφόρηση, η παραπληροφόρηση, η προπαγάνδα, η κοινωνιακή πόλωση, η ρητορική μίσους, οι θεωρίες συνωμοσίας, ο εκφοβισμός στον κυβερνοχώρο, η αθέμιτη ηλεκτρονική προσέγγιση (grooming) κ.τ.λ.

28. Να αυξήσουν την προσέγγιση των θεσμών στους νέους (απευθείας ή μέσω οργανώσεων που δραστηριοποιούνται στον τομέα της νεολαίας και άτυπων ομάδων νέων) με τη χρήση αποτελεσματικών εργαλείων διαδικτυακής και μη διαδικτυακής συμμετοχής. Επιπλέον, να χρησιμοποιήσουν μηχανισμούς σχεδιασμένους από κοινού με τους ίδιους τους νέους, αναγνωρισμένους από τους φορείς λήψης αποφάσεων και υποστηριζόμενους από ανεξάρτητη έρευνα, προκειμένου να διευκολύνεται η συμμετοχή των νέων στους χώρους της κοινωνίας των πολιτών και στην πολιτική.

29. Να εξετάσουν, κατά περίπτωση, τις επιπτώσεις που έχουν τα εμπορικά εργαλεία που χρησιμοποιούν αλγόριθμους για την παροχή εξατομικευμένης εμπορικής προώθησης στους χώρους της κοινωνίας των πολιτών για τους νέους και να έρθουν σε διάλογο με τους παρόχους αυτών των εργαλείων για την αντιμετώπιση των επιπτώσεων που μπορεί να έχουν στους χώρους της κοινωνίας των πολιτών. Να εξετάσουν το ενδεχόμενο θέσπισης αναγκαίων, κατάλληλων και αναλογικών μέτρων για την αντιμετώπιση τυχόν αρνητικών επιπτώσεων των εμπορικών εργαλείων που δεν μπορούν να μετριαστούν μέσω του διαλόγου.

30. Να στηρίξουν την έρευνα και την παρακολούθηση της κατάστασης των χώρων της κοινωνίας των πολιτών για τους νέους σε ολόκληρη την Ευρωπαϊκή Ένωση, καθώς και σε εθνικό, περιφερειακό και τοπικό επίπεδο, συμπεριλαμβανομένων των προκλήσεων και των απειλών που αντιμετωπίζουν, και να αξιολογήσουν τη συμμετοχή των νέων στους χώρους της κοινωνίας των πολιτών.

31. Να εξετάσουν το ενδεχόμενο να δοθεί ιδιαίτερη προσοχή στους χώρους της κοινωνίας των πολιτών και στις βασικές ελευθερίες των νέων στο πλαίσιο του Ευρωπαϊκού Έτους Νεολαίας 2022.

ΚΑΛΟΥΝ ΤΗΝ ΕΥΡΩΠΑΪΚΗ ΕΠΙΤΡΟΠΗ:

32. να στηρίξει τους μη εμπορικούς, ανοικτούς, χωρίς αποκλεισμούς και ασφαλείς χώρους της κοινωνίας των πολιτών για τους νέους, μέσω διαφόρων ευρωπαϊκών προγραμμάτων, συμπεριλαμβανομένων των βασικών προγραμμάτων στον τομέα της νεολαίας, όπως το Erasmus + και το Ευρωπαϊκό Σώμα Αλληλεγγύης, καθώς και σε διατομεακό επίπεδο.

33. Να προαγάγει περαιτέρω τη συμμετοχή των νέων και των οργανώσεων που δραστηριοποιούνται στον τομέα της νεολαίας και των άτυπων ομάδων νέων στον σχεδιασμό, την υλοποίηση και την παρακολούθηση ευρωπαϊκών πρωτοβουλιών που έχουν αντίκτυπο στη ζωή τους, όπως το νέο ευρωπαϊκό Bauhaus, το σύμφωνο της ΕΕ για το κλίμα και τη Διάσκεψη για το Μέλλον της Ευρώπης, λαμβανομένου υπόψη του ρόλου των πρωτοβουλιών αυτών στην παροχή χώρων για την κοινωνία των πολιτών για τους νέους.

(1) Ψήφισμα του Συμβουλίου της Ευρωπαϊκής Ένωσης και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου σχετικά με πλαίσιο ευρωπαϊκής συνεργασίας στον τομέα της νεολαίας: Η στρατηγική της Ευρωπαϊκής Ένωσης για τη νεολαία 2019-2027 (ΕΕ C 456 της 18.12.2018, σ. 1).

(2) Ψήφισμα του Συμβουλίου της Ευρωπαϊκής Ένωσης και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου σχετικά με πλαίσιο ευρωπαϊκής συνεργασίας στον τομέα της νεολαίας: Η στρατηγική της Ευρωπαϊκής Ένωσης για τη νεολαία 2019-2027 (ΕΕ C 456 της 18.12.2018, σ. 1).

(3) Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με το ευρωπαϊκό σχέδιο δράσης για τη δημοκρατία (COM (2020) 790, 3 Δεκεμβρίου 2020, σ. 3).

(4) Η παράγραφος αυτή βασίζεται στο άρθρο 2 της Συνθήκης για την Ευρωπαϊκή Ένωση.

(5) Συμπεράσματα του Συμβουλίου για ανάκαμψη μετά την πανδημία COVID-19 με γνώμονα τα ανθρώπινα δικαιώματα (6324/21, 22 Φεβρουαρίου 2021).

(6) Ψήφισμα του Συμβουλίου για την ενθάρρυνση της συμμετοχής των νέων στον δημοκρατικό βίο της Ευρώπης (ΕΕ C 417 της 15.12.2015, σ. 10).

(7) Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με την ενίσχυση της δημοκρατικής συνείδησης και της δημοκρατικής συμμετοχής των νέων στην Ευρώπη (ΕΕ C 415 της 1.12.2020, σ. 16).

(8) Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, με θέμα την ενίσχυση της πολυεπίπεδης διακυβέρνησης κατά την προώθηση της συμμετοχής των νέων στις διαδικασίες λήψης αποφάσεων (ΕΕ C 241 της 21.6.2021, σ. 3).

(9) Η έννοια των «χώρων της κοινωνίας των πολιτών για τους νέους» που χρησιμοποιείται στα παρόντα συμπεράσματα βασίζεται στον ορισμό του ΟΟΣΑ για τους χώρους της κοινωνίας των πολιτών για μη κυβερνητικούς φορείς.

(10) Ενοποιημένες αποδόσεις της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης, (ΕΕ C 202 της 7.6.2016, σ. 1).

(11) Διασφάλιση του χώρου κοινωνίας των πολιτών για τους νέους στην Ευρώπη, Ευρωπαϊκό Φόρουμ Νεολαίας (σ. 8)

(12) Εταιρική σχέση για τη Νεολαία: Tomaž Deželan και Laden Yurttagüler, Όμιλος Ερευνητών για την Ευρωπαϊκή Νεολαία, Συρρίκνωση του δημοκρατικού χώρου για τη νεολαία, 2021.

(13) Εταιρική σχέση για τη Νεολαία: Tomaž Deželan και Laden Yurttagüler, Όμιλος Ερευνητών για την Ευρωπαϊκή Νεολαία, Συρρίκνωση του δημοκρατικού χώρου για τη νεολαία, 2021.

(14) Δήλωση της UNICEF, Αύξηση της ανησυχίας για την ευημερία των παιδιών και των νέων λόγω της αύξησης του χρόνου μπροστά στην οθόνη, 8 Φεβρουαρίου 2021.

(15) Smith, Neil (1996) The new urban frontier: Gentrification and the revanchist city. London, Routledge. Day, Kristen (1999) Introducing gender to the critique of privatized public space. Journal of Urban Design, Vol.4, No. 2. Kohn, M., (2004) Brave new neighborhoods: The privatization of public space. New York, Routledge.

(16) Ο Ευρωπαϊκός Χάρτης Πληροφόρησης για τους Νέους είναι ένα σύνολο επαγγελματικών αρχών και κατευθυντήριων γραμμών για την ενημέρωση και την παροχή συμβουλών στους νέους.